་གྱི་མཁའ་ནང་དབུ་མ་ནས་ཡར་ཐུགས་ཀའི་ཧཱུྃ་ལ་ཞུགས་ཤིང་ཐོན་པའི་འཐུད་མ་ལྟ་བུར་ཡུམ་སྔགས་ཀྱང་འོང་བ་ཞལ་དུ་ཞུགས། ཡབ་ཀྱི་ཐུགས་ཀར་ཧཱུྃ་བརྒྱུད་ནས་སྔར་བཞིན་འཁོར་བའི་བར་སྔགས་གཉིས་པོ་ཡབ་ཡུམ་སོ་སོའི་ཐུགས་ཀར་ཅུང་ཟད་འཁོར་བ་ལས། སླར་ཡང་འཁྱོགས་སུ་འཁོར་བའམ། ཡང་ན་ཡབ་ཀྱི་ཐུགས་ཀའི་སྔགས་འཁོར་ལས་འོད་ཟེར་སྔགས་ཕྲེང་གྱི་རྣམ་པར་ཆད་པ། ཡུམ་གྱི་ཐུགས་སྲོག་གི་བར་དུ་སོང་བ་ན། ཡུམ་སྔགས་ནས་ཀྱང་དེ་བཞིན་མཆོད་པ་དང་བཅས་ཞལ་ནས་ཞུགས། ཐུགས་སྔགས་སོ་སོར་སྔགས་འོད་ཐིམ་ཞིང་འཕྲོ་བའི་རིམ་པས་སྔ་མ་བཞིན་འཁོར་བ་དང་། ཐུགས་ཀའི་སྔགས་འོད་ཀྱང་གཡས་གཡོན་སོ་སོར་འཁོར་བཞིན་པ་ལ་དམིགས་པས་སོགས་སོ། །དེ་དག་གི་ཚེ་སྔགས་ལས་འོད་ཟེར་རིང་དུ་སྤྲོས་པས་རྒྱལ་བ་རྣམས་མཆོད་པའི་བྱིན་རླབས་འོད་ཟེར་གྱི་རྣམ་པ་གཙོ་བོ་ཡབ་ཡུམ་དང་། ཞར་བྱུང་རྟེན་བརྟེན་པ་སྤྱིར་ཡང་བསྟིམ་ཞིང་། སེམས་ཅན་གྱི་ཁམས་ལ་ཕོག་པས་སྡིག་སྒྲིབ་སྦྱངས་ཏེ་ཡོན་ཏན་ཀུན་ཀྱང་ཡེ་ཤེས་ལྷའི་གོ་འཕང་ལ་བཀོད་པ་དང་། ཡང་འོད་ཟེར་གྱིས་ཁྲོ་བོའི་རྒྱལ་པོ་དང་ཡེ་ཤེས་སེམས་དཔའ་སྲུང་མ་ཐམས་ཅད་བཀུག་སྟེ་རང་ལ་བསྟིམ་པས་ནུས་མཐུ་རྒྱས་པ་དང་། དྲེགས་པའི་ལྷ་སྲིན་ཀུན་ལ་ཕོག་པས་དེ་དག་གི་རྒྱུད་དག་པར་བསྒྲུབ་ཤིང་ནུས་པ་མཐུ་སྟོབས་རང་ལ་བསྟིམ་པས་དེ་ཀུན་རང་དབང་དུ་གྱུར་པ་མེ་ཕུང་ཁྲོ་མཚོན་སོགས་སྤྲོས་པས་བདུད་ཕྱོགས་གནོད་བྱེད་ཐམས་ཅད་བཅོམ་སྟེ་རྣམ་ཤེས་ཆོས་ཀྱི་དབྱིངས་སུ་སྤར། ཚེ་བསོད་རང་ལ་ཐིམ་པ་སོགས་དམིགས་པའི་རྣམ་གྲངས་སྐོར་འདེད་དུ་བྱ། དེ་ཡང་གཙོ་བོ་ཡབ་ལ་འབུམ་བཅུའམ་བདུན་འབུམ། ཡུམ་སྔགས་ལ་བཞི་འབུམ་བྱེད་པ་ཡིན་ན། དང་པོ་ཡབ་རྐྱང་གི་སྔགས་འཁོར་གྱི་དམིགས་པ་ཙམ་ལ་བརྟེན་ནས་སྔགས་ནི་རྐྱང་པ་འབུམ་ཕྲག་དྲུག་གམ་གསུམ་དུ་བཟླ། དེ་ལྟར་གྲངས་སུ་བཅད་རྒྱུའི་ཡབ་སྔགས་ནི་བཅུ་བདུན་པ་ཁོ་ན་ཡིན་ན། ཡིག་བདུན་སོགས་གཉིས་པོ་མཚོན་ཙམ་རེས་ཆོག་པ་དང་། སྐབས་གཞན་དུ་དེ་དག་གི་བསྙེན་པ་ཞིག་ན་འདིར་ངེས་པར་དགོངས་པའང་མིན་ནོ། །དོ་ལིའི་སྐབས་འདིར་ཡུམ་ཙཱཎྜི་ཀ་དང་ཞལ་སྦྱོར་དུ་བྱ་བ་ཉིད། མ་མོ་ཀུན་གྱི་སྤྱི་གཞིར་མ་ཟད། ཡུམ་ཆེན་རྣམས་རྒྱུད་གཅིག་པའི་ངེས་པས་སྦྱོར་ཡུམ་བདེ་ཆེན་དགྱེས་མདངས་དབྱིངས་སྒྲོལ་སོགས་ལའང་མཉམ་པར་འཇུག་ཅིང་། གཙོ་བོ་དགྱེས་སྤེལ་གྱི་བྱེད་པ་གཅིག་ཏུ་འབབ་པར་བསམ་པས། རྣལ་འབྱོར་མ་ཀུན་ཏུ་སྤྱོད་པའི་དོན་ཡང་འགྲུབ་ལ། དམིགས་པའི་ཁྱད་པར་ནི་སྔགས་འཁོར་འོད་ཀྱིས་ཡུམ་རྣམས་བསྐུལ་བས་དགྱེས་པ་བསྐྱེད་པའི་འོད་ཟེར་བདག་ཉིད་ལ་ཐིམ་པས་མཆོག་ཏུ་མི་འགྱུར་བའི་ཡེ་ཤེས་ཀྱི་དངོས་གྲུབ་དུ་སྨིན་པའི་མདངས་འོད་ཀྱིས་རྒྱལ་བ་སྲས་བཅས་མཆོད་ནས་བྱིན་རླབས་བསྡུ་བ། སྣོད་བཅུད་སྤྱི་དང་བྱེ་བྲག་རྟེན་དང་བརྟེན་པའི་འཁོར་ལོ་ཐམས་ཅད་ཀྱང་བདེ་ངོར་ ? སྦྱང་དག་གི་མོས་པ་དང་བཅས་བཟླ་བ་ནི་སྣང་སྲིད་དག་པ་རབ་འབྱམས་སུ་སྒྲུབ་པའི་ཐབས་ཁྱད་པར་ཆེ་བ་ཞིག་གོ །ཀུན་སྤྱོད་དངོས་ལ། སྦྱོར་ཡུམ་དང་ལྷན་ཅིག་པས་སྤྱི་སྔགས་ཁྲི་ཕྲག་བཅུ་གཉིས་དང་། དབྱིངས་སྒྲོལ་རེ་ཏེ་བཞི་རེ་རེ་བཞིན་བཞི་ཁྲི་རེ་དང་། ཡུམ་གསུམ་གྱི་སྒེར་སྔགས་བཞི་ཁྲི་རེ་ཡང་སོ་སོའི་མཉམ་སྦྱོར་གྱི་སྟེང་ནས་བཟླ་ཞིང་དེ་ཡང་ཡབ་སྔགས་གྲངས་ཚད་མང་རིགས་ལའང་ཡབ་ཡུམ་སྦྲེལ་མར་དང་། བཞི་འབུམ་བྱེད་དུས་སྒེར་སྔགས་རྣམས་ཡུམ་རྐྱང་དུ་བཟླ་བ་ཙམ། རེ་ཏེ་བཞི་ལ་སྤྱི་སྔགས་ཀུན་སྤྱོད་ཀྱི་དམིགས་པ་བཅས་གྲུབ་ནས་རང་གནས་སུ་འཁོད་རྗེས་བཞི་པོའི་ཐུགས་ཀར་ཧཱུྃ་གི་མདུན་ནམ་འོག་ཏུ་ཨཾ་མཾ་སོགས་རེ་རེ་བཞིན་ལྷ་མདོག་ཏུ་བཀོད་པ་ལས་འོད་འཕྲོ་བར་བསམ་ཏེ་འབྲུ་ལྔ་པ་བཞི་ཁྲི་བཟླ་བ་བདེ་ཞིང་། ཀུན་སྤྱོད་ཀྱི་ཚེ་ཡུམ་སོ་སོའི་ཚབ་ཙཎྜི་ཀ་ཉིད་བཞུགས་རེས་སུ་བྱེད་པ་བདེ་མཆོག་རྒྱས་འབྲིང་གི་བཞིན་ཏེ། དེ་ལྟར་ཀུན་སྤྱོད་དངོས་དང་དོན་ཚང་གི་ལུགས་གཉིས་འདེམ་ཁ་དང་མཚུངས་པར་བདེ་བསྐུལ་གྱི་དམིགས་པ་ཡང་བྱའོ། །སྤྱི་སྔགས་དང་བསྟུན་པའི་དབྱིངས་སྒྲོལ་མན་གྱི་ཀུན་སྤྱོད་ལ་ཡང་དམིགས་པ་སྦྱོར་ཡུམ་སྐབས་བཞིན་དང་། སྒེར་སྔགས་སྐབས་ཀྱང་སྔགས་ཙམ་ལས་ཁྱད་ཆོས་ཆེར་མེད་མོད། འོན་ཀྱང་རང་རང་གི་ལས་དང་དངོས་གྲུབ་ལ་ཆེད་དམིགས་སུ་བྱ་བའི་སྤྲོ་བསྡུ་སོགས་བགྱིས་ཀྱང་དམིགས་པ་ནི་འཁོར་ཚོགས་གཞན་ལའང་སྤྱི་སྔགས་ཚེ་དེ་བཞིན་དང་། སྒེར་སྔགས་གོང་སྨྲོས་ལྟར། ཧཱུྃ་མཛད་ནས་རྒྱལ་པོ་བཞིའི་བར་ཀུན་ལ་ཡབ་རྣམས་ཀྱི་ཐུགས་ཀར་ཉི་དཀྱིལ་ལ་ཧཱུྃ་མཐར་སྔགས་གཡས་སུ་འཁོར་བ་དང་། ཡུམ་རྣམས་ཀྱི་ས་བོན་དེ་བཞིན་ལ་སྔགས་གཡོན་དུ་འཁོར་བ། སྔགས་ས་བོན་གྱི་འོད་ཟེར་ལྷ་རང་མདོག་ཏུ་བྱ། གསུང་དཀྱིལ་ཡན་ལ་གཙོ་བོའི་ཐུགས་འོད་ཀྱིས་ལྷ་དེ་དང་དེའི་སྲོག་སྔགས་བསྐུལ་བའི་འོད་ཀྱིས་རྒྱལ་མཆོད་བྱིན་བསྡུ་དང་། དྲེགས་པ་ཅན་རྣམས་ཀྱི་ནུས་མཐུ་དྲངས་པས། དགྲ་བགེགས་ཚར་གཅོད་པ་སོགས་དང་། ལྷ་སོ་སོའི་དངོས་གྲུབ་འོད་ཟེར་གྱི་ཚུལ་དུ་བདག་ལ་ཐིམ་པར་མོས་ཤིང་། གསུང་དཀྱིལ་བ་མན་ཕལ་ཆེར་ལ་གཙོ་བོའི་ཐུགས་ཀའི་འོད་ཀྱིས་རྒྱལ་བ་མཆོད་ནས་བྱིན་རླབས་དྲངས་པ་དང་། སྲིད་མཐུ་ཅན་གྱི་དཔལ་ཡོན་བསྡུས་པའི་འོད་ཟེར་ལྷ་དེ་ལ་བསྟིམ་པས་ནུས་མཐུ་ཚད་མེད་པའི་ཡེ་ཤེས་ཀྱི་སྲུང་མ་ཆེན་པོར་གྱུར་པ་དང་། ཡང་འོད་ཀྱིས་བསྐུལ་བས་གདུག་ཅན་སྒྲོལ་བ་སོགས་སོ་སོའི་ལས་གྲུབ་ནས་སྲོག་བཅུད་དང་དངོས་གྲུབ་འོད་ཀྱི་རང་བཞིན་དུ་བདག་ལ་ཐིམ་པས་དེ་དག་གི་སྲོག་དང་དངོས་གྲུབ་ལ་དབང་བསྒྱུར་བའི་བདག་ཉིད་ཆེན་པོར་གྱུར་པར་བསམ། དེ་ནས་གཙོ་བོ་དང་ཐུགས་དཀྱིལ་བའི་མགོན་པོ་རྣམས་ཀྱི་ཐུགས་སྲོག་མཐར། ཤཱ་ས་ན་སྐོར་ཅིག་གམ་སྦྲུལ་འཁྱིལ་གྱིས་གཡས་སུ་འཁོར་བ་ལ་ཆབས་ཅིག་ཏུ་དམིགས་ནས་སྔགས་གྲངས་བསོགས་པའི་ཚེ། གཙོ་བོའི་ཐུགས་འོད་ཀྱིས་འཁོར་འདས་ཀྱི་མཐུ་སྟོབས་བསྡུ་བསྟིམ་དང་གདུག་པ་ཅན་ཐམས་ཅད་ཚར་བཅད་དམིགས་ཤིང་། ཐུགས་འོད་ཀྱིས་ནག་པོ་གཞན་རྣམས་བསྐུལ་བས་ཀྱང་སྤྲོ་བསྡུ་དེ་བཞིན་བགྱིད་པ་དང་། ཡེ་ཤེས་ཀྱི་མ་དང་། གསུང་དང་སྐུ་དཀྱིལ་བ་ཡང་ཞར་གྱིས་བསྐུལ་བས་ལས་ལ་འདུན་པ། ཡང་གསུང་དང་སྐུའི་ལྷ་ཕོ་རྒྱུད་རྣམས་ཀྱི་སྙིང་ཁར་ཡང་དེ་བཞིན་དམིགས་བཟླས་རུང་ངོ་།། ༈ བསྙེན་ལུགས་འབྲིང་པོ་ལྟར་ན། གཙོ་བོ་ལ་བཞི་འབུམ། ཡུམ་སྔགས་ཐུན་མོང་བར་བཞི་ཁྲི། ཡུམ་གྱི་སྒེར་སྔགས་སྒོ་མཚམས་བརྒྱད་བར་བཞི་ཁྲི་རེ་དང་དེ་ནས་ཤཱ་ས་ན་བཞི་ཁྲིར་བསྙེན། བསྡུས་པའི་ལུགས་ལ། གཙོ་བོ་དང་ཡུམ་སྔགས་དང་ཐུན་མོང་བར་བཞི་འབུམ་ནས་ཤ་ས་ན་བཞི་ཁྲི་བཟླས་པ་ཙམ་དམིགས་པ་ནི་སྔར་བཤད་པ་ལས་འགྲོ་ཤེས་པར་བྱའོ། ཡང་གཙོ་བོ་ལ་འབུམ་བཅུ། ཡུམ་སྔགས་ལ་བཞི་འབུམ། ཤཱ་ས་ན་འབུམ་མམ་བཞི་ཁྲིར་བཟླ་བ་འབྲིང་བསྡུས་བར་མ་ལྟ་བུས་མཚོན་ཏེ་གཙོ་ཕལ་གོ་མ་འཛོལ་བའི་ངོས་ནས་སྤྲོ་བསྡུ་བྱར་རུང་ངོ་། །སྤྱིར་གཙོ་བོ་ཡབ་ཡུམ་གྱི་སྔགས་གྲངས་མང་བ་ཉིད་གོང་ནོན་པ་སོགས་ཀྱིས་བཀྲ་ཤིས་བྱིན་ཆགས་པ་ཡིན་ལ། ནག་པོ་སྤྱི་སྔགས་གྲངས་མང་ན་ཚན་ཆེ་ཞིང་རྣོ་བ་ཡིན་པར་བྱེད། འོན་ཀྱང་ཅུང་ཟད་རྩུབ་པས་གོལ་ཆ་ཆུང་བ་རྣམས་ཀྱིས་བསྙེན་དུས་ཆིག་དྲིལ་དུ་མི་བྱེད་པར་སྔགས་གཞན་དང་སྤེལ་གྱིན་བཟླས་ན་འཕྲོད་པ་སྲིད། གཞན་གཙོ་བསྙེན་ཐེམས་ནས་ཡུམ་དང་། དེ་རྗེས་སྲས་མཆོག་བཞི་སོགས་སྔ་མ་ཐེམས་ནས་ཕྱི་མ་རྩོམ་པ་བདེ་ཞིང་། འཁོར་བསྙེན་གྱི་ཚེ་ཡང་ཐུན་རེ་བཞིན་གཙོ་སྔགས་བརྒྱ་རྩ་ལས་མི་ཉུང་བ་དང་། འཁོར་སྔགས་བཟླ་རྒྱུར་བྱས་པ་རྣམས་ལྔ་བདུན་རེ་ངེས་པར་དགོས་སོ། །ཡང་འཁོར་མང་ལ་སྒེར་བཟླས་མི་བྱེད་རུང་གལ་ཆེན་རིགས་གྲངས་བཅད་ནས་བསྙེན་པ། དཔེར་ན་བསྡུས་པའི་ལུགས་སུ་འཁོར་གཞན་ཆེད་དུ་མི་བསྙེན་ཡང་ལས་མགོན་ནམ་ཏྲཀྴད་ལྟ་བུར་བཞི་ཁྲི་སོགས་བཟླ་བས་ཆོག བཟླས་པ་བྱེད་གོང་དེ་ཕྲེང་བ་བྱིན་རླབས་ཁྱེར་བདེ་ནི། དབྱངས་གསལ་བརྗོད་ཅིང་ལག་པ་ཉི་ཟླ་ཁ་སྦྱོར་གྱི་དབུས་ཕྲེང་རྡོག་རྣམས་ཧཱུྃ་ལས་མགོན་པོའི་སྐུར་བསྐྱེད་པ་ལ་དམིགས་ནས་གཙོ་བོ་ཡབ་ཡུམ་གྱི་སྔགས་བདུན་ཙམ་དང་། ལྷ་ཞུ་ནས་ཕྲེང་བར་གྱུར་པ་ལ། རུ་རྩི་ར་བདུན་ཙམ། བཟླས་པའི་མཐར་དབྱངས་གསལ་ཡིག་བརྒྱ་ཡེ་དྷར་རྣམས་གསུམ་རེ་ཙམ་བཟླ། དེ་རྗེས་ཨརྒྷཾ་སོགས་དང་། ཨ་མྲྀ་ཏ། རཀྟ། མ་ཧཱ་སུ་ཁའི་སྔགས་མཆོད་ནས། རྐང་བརྒྱད་དམ། བདེ་གཤེགས་ཐུགས་རྗེ་མས་བསྟོད། ཡིག་བརྒྱ་བཟོད་གསོལ། འདོད་གསོལ་ནས། ཐུགས་ཀའི་འོད་ཀྱིས་སྣོད་བཅུད་ཐམས་ཅད་དཀྱིལ་འཁོར་ལ། དེ་རིམ་པས་རང་གི་ཐུགས་ཀར། རང་ཡང་ཧཱུྃ་གི་ནཱ་དའི་བར་དང་། དེ་ཡང་མི་དམིགས་པར་མཉམ་པར་བཞག་པ་ལས། སླར་ཐུན་མཚམས་ཀྱི་མགོན་པོ་ཕྱག་གཉིས་པའམ་བཞི་པ་ཡབ་རྐྱང་དུ་ལངས་ནས་དགེ་བསྔོ་སོགས་བྱ། དེ་ལས་སྔ་ཐུན་ལྟ་བུ་གང་རུང་གཅིག་ལ་མངོན་རྟོགས་རྒྱས་པ་དང་། གཞན་ཚེར་དེ་ལྟའི་དོན་ཚང་ཚིག་ཉུང་ཙམ་བགྱིས་ན་བཟླས་པ་འགྲོ་ཆེའི་ཁྱད་པར་བཅས། སྲུང་འཁོར་སྐབས་དེ་རྣམས་ཡོངས་སུ་གྱུར་པ་ལས། ལྟེ་བ་ཧཱུྃ་མཛད་སྔོན་པོ་ཤར་དུ་གཤིན་རྗེ་མཐར་བྱེད་ནག་པོ་སོགས་ནས། འོག་ཏུ་གནོད་མཛེས་ནག་པོ་ཐམས་ཅད་ཀྱང་ཤིན་ཏུ་ཁྲོས་པའི་ཞལ་གསུམ། ཕྱག་དྲུག ཕྱག་རྒྱ་སྣ་ཚོགས་འཆང་བ། དཔལ་གྱི་ཆས་ཀྱིས་བརྒྱན་ཏེ་སོགས་དང་། ? མངལ་འབྱིན་རྒྱུར། ཐུགས་དཀྱིལ་ཡན་ནམ། ཕོ་ཉ་ཞིང་སྐྱོང་ཚུན་མངོན་རྟོགས་ཞིབ་པ་དང་། དེ་རྣམས་མན་ཆད་སེམས་འོག་ཏུ་ཆུབ། སླར་མིང་སྨོས་ཙམ་གྱིས་ཆོག་པར་འདོད་གསོལ་རྒྱས་པའི་སྐབས་བཞིན་སོགས་འོས་འཚམས་ཤེས་པར་བྱ། ཐོར་ཐུན་གྱི་བླ་མའི་རྣལ་འབྱོར་རྗེས་མཉམ་བཞག་ངང་ནས། བདག་ཉིད་སྐད་ཅིག་གིས་དཔལ་འཁོར་ལོ་སྡོམ་པ་ཡུམ་དང་བཅས་པར་གསལ་བར་གྱུར། ཞེས་བསམ་བརྗོད་དང་ལྷན་ཅིག་མཐར་རྟེན་གྱི་ཡིག་བདུན་བཟླས། ཆུ་ཆང་བྱིན་རླབས་བྱས་རྗེས། ཚོགས་ཞིང་ཚད་མེད་སོགས་ནས་བརྩམས་ལེགས་ཤིང་། ཐུན་གཞན་ལ་མི་དགོས། དགོང་ཐུན་ལྟ་བུར་གཏོར་འབུལ་ནི། བཟླས་པའི་རྗེས་ཐུགས་ཀའི་འོད་ཀྱིས་དཀྱིལ་འཁོར་པ་སྤྱན་དྲངས་པར་མོས་ནས་སྤྱན་འདྲེན་གྱི་ཚིག་ཆ་གང་བདེ་ཞིག་འདོན། མདུན་མཁར་བཞུགས་པ་ལ། མཆོད་པ་བྱིན་རླབས། མཆོད་བཞིའི་ཚིག་བཅད་དམ། སྔགས་མཆོད་བརྩམས་ནས་འདོད་གསོལ་གཏོར་འབུལ་རྒྱུན་ཁྱེར་བཞིན། ཡང་ན་གཙོ་བོ་ཡབ་ཡུམ་གྱི་སྙིང་པོའི་རྗེས་ཨི་དཾ་བ་ལིཾ་ཏ་བཏགས་པ་བདུན་ཙམ། འཁོར་ལོ་གསུམ་པོར་རྒྱུན་ཇི་བཞིན་ནམ་འཁོར་ཡོངས་ལ་ཤཱ་ས་ན་ནས་ཕུལ་ཀྱང་ཆོག། བསྟོད་པ་རྐང་བརྒྱད་ནས་ཡིག་བརྒྱ་འདོད་གསོལ། སྤྱན་དྲངས་པ་རྣམས་གཤེགས་གསོལ་བྱ་བ་འམ། འཁོར་རྣམས་གཙོ་བོ་ལ་བརྟེན་ནས། དེ་རྟེན་ལའམ། རང་གི་སྙིང་ཁར་བསྡུས་ནས། བདག་བསྐྱེད་བསྡུ་རིམ་གོང་བཞིན། གྲོལ་གོང་བཟླས་གྲངས་ཁ་སྐོང་བཅས་ཚར་རྗེས་ཞག་གསུམ་ལྔ་བདུན་ཙམ་རིང་། རས་བྲིས་སམ་ཚོམ་བུ་གཏོར་མཆོད་བཅས་དང་། དངོས་གྲུབ་ཀྱི་ཆེད་དུ་བྱ་བའི་རྫས་བུམ་པ། གཏོར་མ་སྐུ་ཙཀ་ཀྱིས་བརྒྱན་པ་ལྟ་བུ། ཐོད་ཆང་། ཕྱག་མཚན་རྡོ་རྗེ་གྲི་གུག་ལྟ་བུ། གཞན་ཡང་བཟའ་བཏུང་གི་ཁྱད་པར་སོགས་ཅི་འཛོམ་དུ་བཤམ་ནས། བདག་བསྐྱེད་བཟླས་པའི་བར་གོང་བཞིན། དཀྱིལ་འཁོར་གཏོར་རྫས་སོགས། སྭ་བྷཱ་ཝས། ཤུ་ནྱ་ཏ་ནས་བརྩམས་བཟླས་པའི་བར་སྒྲུབ་ཆེན་གྱི་མདུན་བསྐྱེད་ལྟར་ལ། བསྟོད་པ་རྐང་བརྒྱད་དང་བདེ་གཤེགས་ཐུགས་རྗེ་མ་ཙམ་ལ་བསྡུ། བཟླས་རྗེས་ཚོགས་བསྐང་བསྒྲལ་མཆོད་ལྷག་མ་བསྡུ་བསྟིམ་བར་ཉིན་རེ་ཚར་རེ་བྱ་ཞིང་འདི་རིགས་ལ་ལྷག་མ་ཕྱིར་མི་གཏོང་བའི་ལུགས་ལྟར་ལེགས། སྒྲུབ་རྫས་རྣམས་ལ་དམིགས་ནས་སྐབས་སུ་བགེགས་བསྐྲད་རེ་ཙམ་བྱ། བུམ་གཏོར་བདུད་རྩི་ཕྱག་མཚན་དང་། སྔར་ནས་བཤམས་པའི་སྐུ་རྟེན་ལྟ་བུའང་མདུན་དཀྱིལ་དང་བསྡོངས་ནས་ལྷར་བསྐྱེད། ཟས་སྣ་ཚོགས་སོགས་མཆོད་རྫས་དང་ལྷན་ཅིག་བྱིན་རླབས་བྱས་ནས་འཁོར་འདས་བཅུད་འགུགས་ཙམ་གྱིས་འཐུས་ཤིང་། བདག་མདུན་གྱི་བཟླས་པ་སྤྱི་འགྲོའི་འཇུག་སྔགས་སོ་སོར་སརྦ་སིདྡྷི་མེ་པྲ་ཡཙྪནྟུ། ཞེས་བཏགས་པའི་ཉིན་རེ་ཇེ་མང་དུ་བཟླ་ཞིང་དེ་ཚེ་བདག་བསྐྱེད་ཐུགས་འོད་ཀྱིས་མདུན་ལྷ་བསྐུལ། དེའི་འོད་ཀྱིས་འཁོར་འདས་ཀྱི་བྱིན་བཅུད་དཔལ་ཡོན་ཐམས་ཅད་བསྡུས་ནས་སྒྲུབ་རྫས་ལ་ཐིམ་པར་མོས། གྲོལ་ཁའི་ཞོག་ཆ་ཡང་བདག་མདུན་ནས། བསྒྲལ་བསྟབ་བར་དེ་བཞིན་ལ་རྗེས་དངོས་གྲུབ་བསྐུལ་སྔགས་དམིགས་བཅས་གོང་བཞིན་བཟླས་ནས། ཟས་སྣ་ཚོགས་ཀྱི་ཕུད་བསྡུས་པ་དཀྱིལ་འཁོར་གྱི་མདུན་བྱིན་རླབས་དང་བཅས་ཕུལ་ཏེ་མཆོད་ཅིང་བསྟོད། བླ་མ་ཡི་དམ་སོགས་ཀྱི་གསོལ་འདེབས་དང་། དཀྱིལ་འཁོར་ཆེན་པོས་དངོས་གྲུབ་ལེན་ཏེ་བདག་བསྐྱེད་ལས་ལོགས་སུ་བྱེ་བའི་ལྷ་རྣམས། དེ་ཚེ་སྐུ་གསུང་ཐུགས་རྟེན། བུམ་གཏོར་ཐོད་པ་སོགས་གནས་གསུམ་དུ་རེག་པ་དང་བཅུད་མྱོང་བ་སོགས་བྱ། སྒྲུབ་རྫས་རྣམས་ཀྱང་ལོངས་སྤྱོད་དེ། གཙོ་བོ་ཡབ་ཡུམ་སོགས་ཡེ་ཤེས་པའི་ལྷ་རྣམས་ཀྱི་བྱིན་རླབས་ལྷ་སྐུ་ཡིག་འབྲུ་ཕྱག་མཚན། འོད་དང་ཐིག་ལེ། གྲུབ་པ་བརྒྱད་ཀྱི་རྫས་དང་། བཀྲ་ཤིས་པའི་རྫས་རྟགས་ལ་སོགས་པའི་རྣམ་པར་བདག་ལ་ཐིམ་པས་དངོས་གྲུབ་རྣམ་གཉིས་ཐོབ་པ་དང་། འཇིག་རྟེན་པའི་ཚུལ་ཅན་རྣམས་ཀྱིས་ཀྱང་རང་གང་ལ་དབང་བའི་དངོས་གྲུབ་སྦྱིན་པར་བསམ་ཏེ་རྣམ་སྲས་ཀྱིས་སྲུང་བ་དང་། རྒྱས་པ་ལྟ་བུར་མཚོན་ཚོགས་ལ་རོལ་ལྷག་མའི་ཚེ་འཛིན་ལྷག་རྣམས་ཀྱང་ཕྱིར་བཏང་། དེ་ནས་མཆོད་བསྟོད་བཟོད་གསོལ་སོགས་བྱ། མདུན་བསྐྱེད་ཀྱི་དམ་ཡེ་དབྱེར་མེད་དུ་རང་ལ་བསྟིམ་པའམ། རས་བྲིས་ལྟ་བུ་རྟེན་བསྔོ་སྨོན་ཤིས་བརྗོད་ཀྱིས་མཐའ་རྒྱས་སུ་བྱའོ། །ཐོ་གྲོལ་ལ་མཆོད་པ་བཤམས་ཏེ་བསྐྱེད་མཆོད་སོགས་སྔར་བཞིན་བཟོད་གསོལ་ནས་རང་གནས་སུ་གཤེགས་པའམ། རྒྱལ་ཆེན་གྱི་སྐུ་བྲིས་འབུར་སོགས་ཡོད་ན་དེར་བསྟིམ་ཀྱང་ལེགས། བསྙེན་དུས་སུ་ཡང་རྒྱལ་པོ་བཞིའི་མངོན་རྟོགས་སྐབས་ཐོ་བསྐྱེད་ཀྱང་དྲན་ཙམ་དང་། སྤྱན་འདྲེན་མཆོད་གཏོར་སྐབས་ཀྱང་དྲན་ཡུལ་དུ་ཁྱུག་ཙམ་རེ་བྱུང་ན་ལེགས་སོ། །དེ་ལྟར་ན་མགོན་པོ་ཡི་དམ་དུ་སྒྲུབ་པ་ནང་སྒྲུབ་ཀྱི་ཚུལ་ལགས། ཐུན་མོང་དང་ཁྱད་པར་གཉིས་ཀྱི་ཕྱི་མ་ལྟར་བསྙེན་ཚུལ་དོན་ཚང་ཙམ་དུ་ཡེ་ཤེས་སྣང་བའི་གཏེར་གྱིས་བཀོད